Ũrĩa athuuri a tene mahoyaga mbura Mũgumo-inĩ
- Details
- Published Date
- Written by Editor
- Category: Unduire Witu
Mbura ĩngĩagire kwa ihinda inene athuuri monganaga na magathiĩ ugo-inĩ, makaragũria na thutha ũcio magatarwo meethe ndũrũme ya mwĩrĩ ũmwe nĩguo mathiĩ nayo mũgumo-inĩ makahoere mbura ho.
Magoongona maya marutagwo nĩ riika rĩa Mwangi nĩ amu nĩo makũũrĩte thĩ thutha wa Maina.
Ndũrũme ĩo ya mwĩrĩ ũmwe ndĩagĩrĩirwo gũkorwo na ũũgũ. Yanyitagwo ĩgatwarũo mũgumo-inĩ wa igoongona, ĩkanyitwo nĩ mũthuri ũmwe mũtĩĩku nĩ arĩa angĩ othe akamĩroria irathĩro akiugaga: “Ngai baba tuoka gũkũrĩrĩra ũtũhe mbura.”
Ningĩ akamĩroria ithũiro akahoya o ta ũguo, na aamĩroria Kĩambirũirũ ageka o ta ũguo, na kũrĩkĩrĩria akamĩroria Kĩanyandarua na hĩndĩ ĩo akauga: “Ngai baba tũrĩ arĩru ni kwaga mbura na tondũ mbura yumaga na kũu Kĩrĩnyaga, tũiguĩre tha ũtũhe yo.”
Aarĩkia ndũrũme ĩgaitwo, ĩgathĩnjwo, ĩkahĩhio nyama ciothe na itingĩrũmwo itaambĩte kũhĩa ciothe na ciigwo mathinjĩro-inĩ.
Na nyama icio ciarĩkia kũigwo mathĩnjĩro-inĩ, mũthuuri ũrĩa mũtĩĩku ũhoithirie akanyita gĩthũri kĩgwataine na makengeto merĩ, agakĩroria irathĩro na ithũiro, o na Kĩrĩnyaga na Kĩambirũirũ akiugaga: “Ngai baba, wee kĩhoti wa maũndũ mothe, nĩ twagũkaĩra, nĩ mbura tũũkĩte gũkũhoya tũgĩgũkũngũyagĩra o ta ũrĩa Iregi rĩekaga tene.”
Thutha wa ũguo ũguo akaiga nyama ĩo thĩ, nao athuri makarĩa nyama icio na iria ciarema ikaigwo o hau ithĩnjĩirwo ikahumbĩrũo na rũũa nĩ tondũ itiagĩrĩirwo kũinũkio.
Gĩcunjĩ kĩmwe gĩa gĩthũri kĩrĩa kĩerũ gĩkahaicio mũgumo igũrũ, rũgathecererũo rũhonge-inĩ nĩ mũhoithia ũcio, tondũ nĩwe wakoragwo athurĩtwo atongorie igongona rĩu ni ũndũ wa kwaga ũcuuke maũndũ-inĩ make mothe.
Mũtongoria wa magongoona mau akoragwo arĩ mũndũ ũtarĩ kĩrema kana wathe ona ũrĩkũ mwĩrĩ-inĩ wake kana gũtinĩka kĩĩga kĩa mwĩrĩ, na ũtarĩ muunĩku rũcuthĩ.
Athuri acio mainaga ũũ: “Hũ-ũũ hũ-ũũ ĩ thaai, mbura ĩroura, ĩ thaai, mbura ĩroka, ĩ thaai.”
Thutha wa ũguo mũtongoria o ũcio akamakũĩra rũĩmbo rũrĩa rwainagũo ũũ:
Mũkũi: “Hũũ-hũ-hũũ-hũũ thathaiya Ngai nĩ ithuĩ Mwangi-ĩ !
Kwamũkĩria : “Hũũ-hũ-hũũ-hũũ thathaiya Ngai nĩ ithuĩ Mwangi-ĩ.”
Ciugo icio nĩ ciacokagĩrwo maita manana, maarĩkia makainũka. Nake Ngai aakorũo ndekũrakarĩtio nĩ ciũmbe na ũndu ũngĩ, agetĩkĩra igoongona rĩu o na mahoya mao, akoiria mbura mũthenya o ro ũcio kana rũciũ rũrũ rũngĩ.
kik_Latn eng_Latn eng_Latn eng_Latn fra_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn